ᐊᑯ ᑈᓚᑦ ᒂ ‍ ᐃᑎᓱᐛᑕᑦ ᒋᓴᓴ ᒐᒋ ᔅᑐᑕᐊᑭᓄᔨᒋ ᑭᔭ ᒐᒋ ᐱᓯᔅᑕᐛᑭᓄᔨᒋ᙮
ᐊᓐᒡ ᒪᒃ ᐊᓯᒪᑭᓂᓯᒡ ᒋ ‍ ᐅᓯᑕᐅᒡ ᐅᒋᒪᐤ ᐊᑯᓂᔎᐅᓂᔪᐤ ᑲ ‍ ᑲᓱᑕᐛᔨᒋ ᓂᐱᓯᔭᑎᒂ ᐊ ‍ ᐊᐱᒋᑕᒡ᙮
ᒂ ‍ ᐳᔅᑎᔅᑭᒧᑎᔭᒡ ᒋᓴᓴ ᐊᓂᔭ ᐊᑯᓂᔎᐅᓂᔪᐤ᙮
ᑭᔭ ᐊ ‍ ᒋᓏᑭᓂᔨᒡ ᐊᑯᐱᔪᐤ ᐊ ‍ ᒥᒂᑭᓂᔨᒡ ᒋ ‍ ᐳᔅᑎᔅᑭᒧᑎᔭᐅᒡ᙮
ᒋ ‍ ᒪᔭᔨᒪᐅᒡ ᒧᔭᒻ ᐊ ‍ ᒪᒥᒋᒪᒡ ᐊ ‍ ᐃᑕᒡ,
“ᐊᐅᒄ ᒋᔾ ᒍᐤ ᐃᔪᒡ ᐅᒋᓴᐅᒋᒪᒧᐛᐛ᙮”
ᑭᔭ ᒋ ‍ ᐅᑕᒥᒂᐛᐅᒡ ᐅᑎᒋᐛᐛ ᐊ ‍ ᐊᐱᒋᑕᒡ᙮
ᒥᓐ ᑲ ‍ ᐎᐎᑦ ᑈᓚᑦ ᒂ ‍ ᐃᑕᑦ ᐊᓂᔭ ᒍᐤ ᐃᔪᐛ,
“ᒥᓐ ᒋᑭ ᐸᒋ ‍ ᐎᐎᑕᐊᑭᓄᐤ ᐅ ᓇᐸᐤ ᒐᒋ ᐛᐸᑎᒪᒄ ᐊᑲ ᒥᔅᑭᒧᒡ ᑕᓐ ᒐᒋ ᐃᓯ ‍ ᓂᓱᐅᓇᒋᒥᒃ᙮”
ᐊᑯ ᒋᓴᔅ ᑲ ᐸᒋ ‍ ᐎᐎᑦ ᐊᓐᑕ ᐊᓂᔭ ᒋᓴᐅᒋᒪᐅᒋᐛᐱᔪᐤ ᐊ ‍ ᒋᔅᑲᐧᒃ ᐊᓂᔭ ᐅᒋᒪᐤ ᐊᑯᓂᔎᐅᓂᔪᐤ ᑲ ‍ ᑲᓱᑕᐛᔨᒋ ᓂᐱᓯᔭᑎᑯᒡ ᑲ ᐅᒋ ‍ ᐅᓯᑕᑭᓄᔨᒡ ᑭᔭ ᐊᓂᔭ ᑲ ‍ ᒋᓏᑭᓂᔨᒡ ᐊᑯᐱᔪᐤ ᑲ ‍ ᒥᒂᑭᓂᔨᒡ ᐊ ‍ ᒋᔅᑲᐧᒃ᙮
ᐊᑯ ᑈᓚᑦ ᒂ ‍ ᐃᑕᑦ ᐊᓂᔭᔪᐛ ᒍᐤ ᐃᔪᐛ,
“ᑭᓄᐛᐱᒪᐧᒄ ᒪ ᐅ ᓇᐸᐤ᙮”
ᐊᓐᒡ ᒪᒃ ᑲ ‍ ᓂᑲᓂᐱᒡ ᐊᔭᒥᐊᐅᒋᒪᐅᒡ ᑭᔭ ᐊᓐᒡ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᐃᔅᐱ ᐎᔭᐱᒪᒡ ᒋᓴᓴ,
ᒋ ‍ ᑕᑈᐅᒡ ᐊ ‍ ᐃᔅᒋᔄᒡ,
“ᒋᔅᑕᔎᑕᐧᒄ,
ᒋᔅᑕᔎᑕᐧᒄ᙮”
ᑈᓚᑦ ᒋ ‍ ᐃᑕᐤ,
“ᒋᔨᐛᐤ ᒋᔅᑕᔎᑕᐧᒄ᙮
ᓇᒪ ᓂ ‍ ᒥᔅᑭᒺᓐ ᑕᓐ ᑲ ᐃᓯ ‍ ᒥᒋᑐᑎᒧᒂ᙮”
ᐊᑯ ᐊᓐᒡ ᒍᐤ ᐃᔪᒡ ᑲ ᐃᓯ ‍ ᐎᑎᒧᐛᒡ ᑈᓚᑕ ᐊ ‍ ᐃᑕᒡ,
“ᓂ ‍ ᑭᓄᐛᔨᑕᓇᓐ ᐎᓱᐛᐅᓐ,
ᐃᑎᔅᑕᐤ ᐊᓐᑕ ᓂᐎᓱᐛᐅᓇᒡ ᒐᒋ ᐃᑎᓱᐛᓄᐎᒡ ᒐᒋ ᓂᐸᐊᑭᓄᐅᑦ ᐊᓂᔭ ᐊᒋ ‍ ᐃᔅᒋᔄᑦ ᐎᔾ ᐊ ‍ ᐊᐎᑦ ᒋᓴᒪᓂᑐᐤ ᐅᑯᓴ᙮”
ᑈᓚᑦ ᒪᒃ ᑲ ‍ ᐸᑕᐧᒃ ᐅᔭ ᐊ ‍ ᐃᓇᓄᐎᒡ,
ᐊᑐᐎᔅ ᒋ ‍ ᓴᒋᓱᐤ᙮
ᐊᑯ ᒥᓐ ᑲᐤ ᒂ ‍ ᐱᒐᑦ ᐊᓐᑕ ᒋᓴᐅᒋᒪᐅᒋᐛᐱᒡ ᐊᑯ ᑲ ‍ ᑯᒂᒋᒪᑦ ᒋᓴᓴ,
“ᑕᓐᑕ ᐛᒋᔨᓐ ?”
ᓇᒪ ᐅᒋ ᒋᔅᑐᐤ ᒋᓴᔅ᙮
ᐊᑯ ᑈᓚᑦ ᒂ ‍ ᐃᑕᑦ ᐊᓂᔭ ᒋᓴᓴ,
“ᓇᒪᐎᔾ ᐊ ᒋ ᐎ ‍ ᐃᔨᒥᔨᓐ ?
ᓇᒪᐎᔾ ᐊ ᒋ ‍ ᒋᔅᒐᔨᑕᓐ ᐊ ‍ ᐊᔭᔭᓐ ᑎᐸᔨᒋᒐᐅᓐ ᒐᒋ ᐃᑎᓱᐛᔭᓐ ᒐᒋ ᐱᔅᑎᓂᑯᔨᓐ ᒪᒃ ᒐᒋ ᒋᔅᑕᔎᑎᑯᐅᔨᓐ ?”
ᐊᑯ ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᒥᒄ ᒐᓱᐛᑦ ᒋᓴᒪᓂᑐᐤ ᐊᒋ ‍ ᒥᔨᔅᒃ ᐊᓂᔭ ᒐᒋ ᐃᑐᐅᑦ ᐊᐅᑯᓐ ᐛᒋ ‍ ᑎᒂᒡ ᐊᓐ ᒐᒋ ᐃᑎᔨᓐ᙮
ᐊᓐ ᒪᒃ ᐊᐛᓐ ᒋᔾ ᐊ ‍ ᑕᔨᓐ ᑲ ᐃᓯ ‍ ᐱᔅᑎᓱᐛᓯᑦ ᐊᐅᒄ ᐊᑐᐎᔅ ᒥᒋᑐᑕᐧᒃ᙮”
ᐅᔭ ᒪᒃ ᑲ ‍ ᐃᔅᒋᔄᔨᒋ ᒋᓴᓴ ᑈᓚᑦ,
ᒋ ᐎ ‍ ᐱᔅᑕᓇᐤ᙮
ᐊᑯ ᒥᒄ ᐊᓐᒡ ᒍᐤ ᐃᔪᒡ ᒂ ‍ ᑕᑈᒡ ᐊ ‍ ᐃᔅᒋᔄᒡ,
“ᐸᒋᔅᑎᓇᒂ ᒋᓴᔅ ᓇᒪ ᒋᐎᒐᐛᑭᓂᑐᑐᐛᐛᐤ ᒋᓴᐅᒋᒪᐤ ᓯᓴᕐ᙮
ᐛᔅ ᐊᐛᓐ ᑲ ‍ ᒋᓴᐅᒋᒪᐅᐃᓱᑦ ᓇᒪ ᓂᓇᐃᑐᐛᐤ ᓯᓴᕋ᙮”
ᐃᔅᐱ ᒪᒃ ᑈᓚᑦ ᐱᔭᑕᐧᒃ ᐊᓂᔭ ᑲ ᐃᔅᒋᔄᔨᒋ ᐊᓂᔭ ᒍᐤ ᐃᔪᐛ ᐎᐎᑎᒥᒡ ᒋ ‍ ᐃᑐᑕᐊᐤ ᐊᓂᔭ ᒋᓴᓴ ᐊᑯ ᑲ ‍ ᐛᐛᔨᐱᑦ ᐊᓐᑕ ᑎᐸᔅᑯᓂᒐᓱᐤ ᑕᑎᐳᐛᑭᓂᒡ,
ᐊᓐᑕ ᐊ ‍ ᐊᓯᓂᐧᑲᓄᐎᔨᒡ ᐊᒋ ‍ ᐊᔅᑕᔨᒡ᙮
ᐃᑉᕈᐤ ᐊ ᐃᓯ ‍ ᐃᔨᒥᓇᓄᐅᒡ ᑲᐸᑕ ᐃᓯᓂᐧᑲᑕᑭᓄᐤ ᐊᓐᑕ ᐊᓂᔭ ᑲ ‍ ᐊᓯᓂᐧᑲᓄᐎᔨᒡ᙮
ᒪᒂᒡ ᒪᒃ ᐊᓐ ᐊ ‍ ᒋᓯᑲᒡ ᐎᒪᔅᑲᒐᐅ-ᒥᑯᓴᐅᓐ ᐊ ‍ ᐊᔭᔅᑯᔅᑕᑭᓄᐅᒡ ᒋ ᐃᓯ ‍ ᒋᓯᑲᐤ᙮
ᒐᑲᑦ ᒪᒃ ᒋ ‍ ᐊᐱᑕᒋᓯᑲᔪᐤ ᑈᓚᑦ ᑲ ‍ ᐃᑕᑦ ᐊᓂᔭ ᒍᐤ ᐃᔪᐛ,
“ᑭᓄᐛᐱᒪᐧᒄ ᒪᒃ ᐅ ᒋ ᒋᓴᐅᒋᒪᒧᐛᐤ᙮”
ᒋ ᐃᓯ ‍ ᑕᑈᐅᒡ ᒪᒃ ᐊᓐᒡ ᒍᐤ ᐃᔪᒡ,
“ᓂᐸᐊᐧᒄ,
ᓂᐸᐊᐧᒄ,
ᒋᔅᑕᔎᑕᐧᒄ,”
ᐊ ‍ ᐃᔅᒋᔄᒡ᙮
ᐊᑯ ᑈᓚᑦ ᒂ ‍ ᐃᑕᑦ,
“ᒋ ‍ ᓂᑐᐛᔨᒥᓇᐛᐤ ᐊ ᒐᒋ ᐱᔅᑎᓂᒃ ᒋ ᒋᓴᐅᒋᒪᒧᐛᐤ ᒐᒋ ᒋᔅᑕᔎᑕᑭᓄᐅᑦ ?”
ᐊᑯ ᐊᓂᔭᔪᐛ ᑲ ‍ ᓂᑲᓂᐱᔨᒋ ᐊᔭᒥᐊᐅᒋᒪᐛ ᒋ ᐃᓯ ‍ ᐎᑎᒪᑯᐤ ᑈᓚᑦ ᐊ ‍ ᐃᑎᑯᑦ,
“ᒥᒄ ᓯᓴᕐ ᓂ ᐅᒋᓴᐅᒋᒪᒥᓇᓐ ᓇᒪ ᑯᑎᒃ ᐊᐛᓐ᙮”
ᐊᑯ ᑈᓚᑦ ᒂ ‍ ᐱᔅᑎᓇᑦ ᒋᓴᓴ ᐊᓐᑕ ᐊᓂᔭ ᐊᓯᒪᑭᓂᓴ ᐊ ‍ ᑕᔨᒋ ᒐᒋ ᒋᔅᑕᔎᑕᒡ ᒋᐱᔭᑎᑯᒡ᙮
ᐊᑯ ᒂ ‍ ᔅᑐᑕᐊᒡ᙮